L-Unjoni Ewropea tappoġġa bil-qawwa l-inizjattiva tal-Azzjoni għaż-Żamma tal-Paċi tas-Segretarju Ġenerali Guterres, kif ukoll id-Dikjarazzjoni tal-Impenji Kondiviżi dwar l-Operazzjonijiet tan-NU għaż-Żamma ta' Paċi. U hija ser tkompli taqdi rwol attiv u kostruttiv fin-negozjati dwar il-baġit li jikkonċerna din il-prijorità. Imma, ngħiduha kif inhi: L-operazzjonijiet tan-NU għaż-żamma tal-paċi jenħtieġ li jsiru ferm aktar effettivi u effiċjenti sabiex jikkonfrontaw il-konflitti u l-kriżijiet il-ġodda li jinqalgħu kuljum madwar id-dinja. L-Unjoni trid tara li jsir enfasi akbar fuq soluzzjonijiet politiċi, prevenzjoni u approċċ integrat għall-intervenzjonijiet. Irridu wkoll naħdmu aktar biex nipproteġu l-forzi tagħna taż-żamma tal-paċi. Għal dan il-għan, u l-għanijiet l-oħra kollha, jenħtieġ li kulħadd jagħti sehmu. L-UE allinjat is-sħubija strateġika tagħha man-NU f'dak li għandu x'jaqsam maż-żamma tal-paċi, f'konformità mar-riformi tas-Segretarju Ġenerali. B'riżultat ta' dan, iddefinixxejna tmien prijoritajiet ġodda tal-UE għall-perijodu sal-2021. Dawn il-prijoritajiet jirriflettu fost l-oħrajn ix-xewqa tagħna li nsaħħu l-kooperazzjoni trilaterali man-NU u l-Unjoni Afrikani; li nippromwovu r-rwol tan-nisa fil-qasam tal-paċi u s-sigurtà, u li nikkontribwixxu għal soluzzjonijiet politiċi bħala l-aħjar mod biex nipprevjenu l-kriżijiet. Ser inkomplu wkoll ninsistu fuq l-importanza tar-rispett għad-drittijiet tal-bniedem u għad-dritt umanitarju internazzjonali fil-kooperazzjoni tagħna. Nixtieq nikkonkludi billi ngħid li l-azzjonijiet li s-Segretarju Ġenerali qed jipproponi huma urġenti, u li ż-żmien għal dawn l-azzjonijiet huwa issa. Grazzi ħafna. Ara l-paġna tal-laqgħa